stanford-oval/wikipedia huggingface dataset:
Erektiohäiriö

Erektiohäiriö on seksuaalielämän häiriö, jossa yhdynnän onnistumisen kannalta riittävän voimakasta tai pysyvää siittimen erektiota ei muodostu. Yleensä erektiohäiriöllä tarkoitetaan siittimen paisuvaiskudoksiin liittyvää toiminnanhäiriötä, mutta nykytietämyksen mukaan myös naisilla voi olla erektiohäiriö, joka vaikeuttaa orgasmin saantia ja vähentää mielihyvän tuntemuksia.
Impotenssi tarkoittaa miehen kyvyttömyyttä sukupuoliyhdyntään, yhdyntään kykenemätön mies on impotentti. Impotenssin vastakohta on potenssi eli yhdyntäkyky. Erektiohäiriö on impotenssia laajempi käsite, joka koskee myös naisia. Erektiohäiriöstä kärsivä ei välttämättä ole impotentti eli yhdyntään kykenemätön. Erektiohäiriön vakavuus voi olla lievä, kohtalainen tai vaikea. Lievässä erektiohäiriössä yhdyntä onnistuu useimmiten ja erektio on yleensä korkeintaan lievästi vajaa. Kohtalaisestakin erektiohäiriöstä kärsivät onnistuvat yhdynnässä silloin tällöin.
Erektiohäiriön taustaa

Aivoimpulssit (parasympaattinen hermosto) säätelevät typpioksidin (NO) tuotantoa paisuvaiskudoksessa. Typpioksidi puolestaan säätelee verisuonien toimintaa siten, että paisuvaiskudos täyttyy verellä, jolloin muodostuu erektio.
Erektiohäiriön tausta voi olla psyykkinen, fyysinen tai molempia. Psyykkisessä häiriössä riittävän voimakkaita aivoimpulsseja ei muodostu, jolloin paisuvaiskudos ei täyty, vaikka sen toiminta muuten olisi normaalia.
Fyysisessä häiriössä paisuvaiskudoksen toiminnassa on häiriö, jolloin se ei täyty, vaikka aivoimpulssit ovat riittäviä. Sekalaisessa häiriössä yhdistyvät sekä psyykkiset että fyysiset tekijät.
Jos siitin ei ole lainkaan erektiossa, on yhdynnän suorittaminen hyvin vaikeaa monesta syystä. Pehmeän, taipuisan ja erektioon verrattuna pienen siittimen työntäminen emättimeen on vaikeaa, samoin sen liikutteleminen siellä. Lisäksi tuntoherkkää terskaa suojaa esinahka, jota jäykistyneen siittimen terskan päällä ei yleensä ole. Yleensä yhdyntä onnistuu osittaisellakin erektiolla, mutta tähänkin saattaa liittyä vaikeuksia.
Fyysisistä syistä johtuvat erektiohäiriöt

Tyypillisiä syitä erektiohäiriön taustalla ovat muun muassa verisuonisairaudet, paisuvaiskudokseen saadut vammat sekä testosteronin puute. Eräät lääkkeet voivat aiheuttaa erektiovaikeuksia, kuten mielialalääkkeet, vaikka tällöin voi joskus olla vaikeaa erottaa, johtuuko häiriö lääkkeesta vai hoidetusta sairaudesta.
Erektion muodostuminen hidastuu ja erektiohäiriöt lisääntyvät iän myötä, muun muassa verisuonien toiminnan heikkenemisen vuoksi. Esimerkiksi diabeetikoilla on tavallista enemmän erektiohäiriöitä.
Verisuonien toiminnasta johtuvia erektiohäiriöitä voidaan tehokkaasti hoitaa potenssilääkkeillä, joita on sekä tablettimuotoisia että paisuvaiskudokseen injisoitavia valmisteita. Tyhjöpumpun ja siittimen tyveen laitettavan kiristysrenkaan (penis- eli pubisrengas) avulla voidaan parantaa erektiota. Tarvittaessa siittimen sisälle voidaan leikata tuki, joka pitää siittimen aina puolijäykässä asennossa, jolloin se ei häiritse normaalielämää, mutta sen avulla voidaan suorittaa yhdyntä.
Psyykkisistä syistä johtuvat erektiohäiriöt

Tyypillisiä psyykkisiä tekijöitä erektiohäiriön taustalla ovat muun muassa masennus, stressi tai suorituspaineet. Lisäksi masennuksen hoidossa käytettävät eräät mielialalääkkeet voivat aiheuttaa erektiovaikeuksia. Vaikka erektiohäiriöllä olisi fyysinen alkuperä, saattaa tämä lisätä suorituspaineita, jolloin häiriö vaikeutuu psyykkisten tekijöiden komplisoidessa tilannetta, jolloin helposti alkaa nk. noidankehä.
Psyykkisistä syistä johtuvissa erektiohäiriöissä terapeutit ja psykiatrit voivat auttaa parhaiten. Tällöin on tärkeää pyrkiä vähentämään suoriutumispainetta ja epäonnistumisen pelkoa. Tyhjöpumppua ja penisrengasta voi käyttää myös psyykkisistä syistä johtuvissa erektiohäiriöissä.
Erektiohäiriö ja hyvinvointi

Miehen erektiohäiriö ei ole vain miehen ongelma vaan pariskunnan yhteinen ongelma, ja se voi vaikuttaa voimakkaasti seksuaaliseen kanssakäymiseen, hyvinvointiin ja parisuhteeseen. Pitkäaikainen erektiohäiriö voi aiheuttaa turhautumista, itsetunnon heikkenemistä ja masennusta. Erektiohäiriötä on myös pidetty hyvin intiiminä ja häpeiltävänä ongelmana, eikä siitä ole usein haluttu puhua. Nykyään asiasta puhutaan yleisemmin, ehkä osittain sen vuoksi, että viime vuosina on tullut helppoja hoitokeinoja häiriön hoitoon, kuten tablettimuotoiset potenssilääkkeet (muun muassa Viagra, Cialis ja Levitra).
Vaikka miehen erektiohäiriö näkyy paremmin toiminnallisena ongelmana, on myös naisen erektiohäiriöllä suuri merkitys hyvinvointiin. Naisen paisuvaisten toiminnan vajaus heikentää kykyä saada seksuaalista nautintoa sekä vaikeuttaa orgasmin saamista. Jotkut naiset ovat saaneet hyviä kokemuksia muun muassa Viagran käytöstä, mutta naisten hoito potenssilääkkeillä ei ole vielä virallista. Esimerkiksi Viagran pakkausselosteessa todetaan, että Viagra ei sovellu naisille.
Aiheesta muualla

Wikimedia Commonsissa on kuvia tai muita tiedostoja aiheesta .
Terveyskirjasto.fi - Erektiohäiriö
Miesinfo.fi
Osittainen erektio.
Paisuvaiskudos on täyttynyt vain osittain eikä siitin ole noussut kunnolla erektioon. Kuvan siittimellä yhdyntä saattaa vielä onnistua.
Esitystaiteen seura

Esitystaiteen seura ry on suomalainen yhdistys, joka on perustettu Helsingissä vuonna 2005. Vuodesta 2005 vuoteen 2011 ryhmän nimi oli Helsingin Esitystaiteen Keskus ry. Esitystaiteen seuran hallitukseen vuonna 2012 kuuluvat puheenjohtaja Tuukka Vasama, Tomi Humalisto, Olli Kontulainen, Hanna Korhonen, Elina Pirinen ja Vihtori Rämä. Varajäseninä ovat Atro Kahiluoto ja Kaisa Illukka. Esitystaiteen seura oli vuonna 2009 perustamassa Esitystaiteen keskusta yhdessä Presentaatio ryn, Todellisuuden tutkimuskeskuksen, Oblivian ja Toisissa tiloissa -ryhmien kanssa. Esitystaiteen keskukselle osoitettiin tilat Helsingin Suvilahdesta vuonna 2011.
Esitystaiteen seura tekee vuosittain yhden tai useampia esityksiä, joiden lisäksi se järjestää lukupiiritoimintaa.
Jäsenet

Esitystaiteen seuran jäseniä ovat muun muassa äänisuunnittelija Miikka Ahlman, lavastaja-esitystaiteilija Kaisa Illukka, esitysdramaturgi Timo Heinonen, valosuunnittelija Tomi Humalisto, ohjaaja Atro Kahiluoto, esitystaiteilija Pilvi Kallio, näyttelijä Olli Kontulainen, tanssija Hanna Korhonen, tanssija Maija Nurmio, kuvataiteilija Anna Nykyri, tanssija-koreografi Elina Pirinen, ohjaaja Vihtori Rämä ja näyttelijä Tuukka Vasama.
Aiheesta muualla

Esitystaiteen seuran kotisivu
David López Moreno

| 0 | 1 | 2 |
| --- | --- | --- |

Henkilötiedot
Koko nimi: David López Moreno
Syntymäaika: 10. syyskuuta 1982 (ikä 42)
Syntymäpaikka: Logroño, La Rioja, Espanja
Pelipaikka: keskikenttä
Pituus: 181 senttimetriä
Paino: 75 kilogrammaa
Seura
Seura: Brighton & Hove Albion
Pelinumero: 21
Junioriseurat
2000–2001: Osasuna
Seurat
| Vuodet | Seura | O (M) |
| 2001–2004 2004–2007 2007–2012 2012– | Osasuna B Osasuna Athletic Brighton & Hove Albion | 81 (7) 78 (11) 118 (12) 5 (0) |
 Seurajoukkueuran tilastot kattavat vain kansalliset sarjat, päivitetty 22. lokakuuta 2012.
David López Moreno (s. 10. syyskuuta 1982 Logroño, La Rioja, Espanja) on espanjalainen jalkapalloilija, pelipaikaltaan keskikenttäpelaaja. Hän edustaa Englannin toiseksi korkeimmalla sarjatasolla mestaruussarjassa pelaavaa Brighton & Hove Albionia.
Ura

López liittyi pamplonalaisen Osasunan junioreihin kaudella 2000–2001. Hän nousi seuran edustusjoukkueeseen kaudella 2004–2005 ja debytoi Espanjan korkeimmalla sarjatasolla Primera Divisiónissa 17. lokakuuta 2004 ottelussa Albaceteä vastaan. Seuraavalla kaudella hän vakiinnutti paikkansa joukkueen avauskokoonpanossa ja teki kuusi maalia, kun Osasuna ylsi sarjassa Mestarien liigan karsintapaikkaan oikeuttaneeseen neljänteen sijaan.
Kauden 2006–2007 Mestarien liigasta Osasuna putosi jo karsintavaiheessa, mutta UEFA-cupissa joukkue pääsi välieriin asti. López pelasi 11 UEFA-cupin ottelussa ja teki kolme maalia.
Kesäkuussa 2007 López siirtyi kuuden miljoonan euron kaupassa toiseen baskiseuraan Athleticiin. Athleticin kanssa hän ylsi Espanjan cupin Copa del Reyn loppuotteluun kaudella 2008–2009 ja sitä kautta kauden 2009–2010 Eurooppa-liigaan.
Aiheesta muualla

David Lópezin esittely Athleticin sivustolla (englanniksi)
David Lópezin tilastot BDFutbol-sivustolla (englanniksi)
David Lópezin tilastot Transfermarkt-sivustolla (englanniksi)
Citycon

| Citycon Oyj |
| --- | --- |

Yritysmuoto:  julkinen osakeyhtiö
Osake:  OMXH: CTY1S
Markkina-arvo:  1 179,50 milj. euroa (31.12.2021)
ISIN:  FI0009002471
Perustettu:  1988
Toimitusjohtaja:  F. Scott Ball
Puheenjohtaja:  Chaim Katzman
Kotipaikka:  Helsinki, Suomi
Toiminta-alue:  Pohjoismaat, Viro
Toimiala:  kauppakeskuskiinteistöjen omistus, hallinnointi ja kehittäminen, asuntosijoittaminen 
Liikevoitto:   217,8 milj. € (2021)
Tilikauden tulos:   121,0 milj. € (2021)
Henkilöstö:  251 (2021)
Omistaja:  Gazit-Globe Ltd ja CPP Investment Board European Holdings, yhteensä 64 prosenttia (2020).
Kotisivu:  www.citycon.com
Infobox OKVirheellinen NIMI-arvo: 
Citycon Oyj on suomalainen kiinteistösijoitusyhtiö, joka on keskittynyt keskeisillä paikoilla kaupungeissa sijaitsevien päivittäistavaravetoisten kauppakeskuksien omistamiseen, hallinnointiin sekä kehittämiseen. Yhtiön omistuksessa tai hallinnassa on useita kymmeniä kauppakeskuksia Pohjoismaissa ja Virossa. Citycon on markkinajohtaja Suomessa ja se on markkinajohtajien joukossa Norjassa, Ruotsissa ja Virossa. Yhtiön tavoitteena on lisätä asuin- ja toimitilojen osuutta keskuksissaan täydennysrakentamisen kautta.
Vuonna 2021 yhtiön hallinnoiman kiinteistöomaisuuden arvo oli noin 4,4 miljardia euroa. Sen pinta-alaltaan suurimpia omistuksia Suomessa ovat Iso Omena Espoossa ja Trio Lahdessa.
Citycon Oyj on listattu Nasdaq Helsingin pörssiin vuodesta 1988 lähtien.
Historia > Kiinteistösijoitus Oyj Citycon 1988–2001

Kiinteistösijoitus Oy Citycon perustettiin vuonna 1988, jolloin se myös listautui Helsingin pörssiin.
Alkuvuonna 1998 yhtiön tase oli noin puoli miljardia markkaa, loppuvuonna jo 2,1 miljardia markkaa. Citycon myi toimistokiinteistöjään.
Kesäkuussa 1999 Citycon ilmoitti ostavansa enemmistön 11 kauppakeskuksesta eri puolilta maata sekä vähemmistöosuudet Tampereen Koskikeskuksesta ja Jyväskylän Jyväskeskuksesta. Keskuksien joukkoon kuului muun muassa Myyrmanni, IsoKarhu, Isomyyri, Tikkuri, Lippulaiva ja Espoontori. Myyjinä olivat Merita, Kesko, Sampo ja Pohjola ja kauppahinta oli 1,9 miljardia markkaa. Kaupoissa Citycon lähes kaksinkertaisti kiinteistökantansa, ja siitä tuli Suomen suurin pörssinoteerattu kauppakeskuksiin ja liikekiinteistöihin erikoistunut kiinteistösijoitusyhtiö. Citycon halusi profiloitua kauppakeskusyhtiöksi, aiemmin se oli omistanut lähinnä marketteja ja pieniä ostoskeskuksia. Kiinnostuksen syynä oli matalampi vajaakäyttöriski kuin muissa kiinteistösijoituksissa, pitkät vuokrasopimukset ja vakaa joukkovelkakirjamainen tuotto. Kauppojen jälkeen yhtiön tase nousi 3,9 miljardiin markkaan ja yhtiön suurimmat omistajat Merita-ryhmä (42,5 prosenttia), Kesko-ryhmä (18,8 prosenttia) ja Sampo-ryhmä (noin 13,3 prosenttia).
Historia > Citycon Oyj 2002–2010

Vuonna 2002 yhtiön nimi lyheni muotoon Citycon Oyj.
Syksyllä 2003 Cityconin suurimmat omistajat Henki-Sampo, Nordea ja Kesko myivät osake-enemmistön sijoittajaryhmälle, johon kuului ulkomaalaisia omistajia kuten amerikkalainen pääomasijoitusjätti Fidelity ja Deutsche Bank. Joulukuussa 2003 Citycon osti loput Koskikeskuksen osakkeet Polarilta.
Helmikuussa 2004 Citycon osti 16. kauppakeskuksensa, Seinäjoen Torikeskuksen, 7 miljoonalla eurolla. Joulukuussa Citycon ja rakennusyhtiö Skanska kertoivat rakentavansa Tampereen Lahdesjärvelle 65 000 neliön suuruisen kauppakeskuksen. MAXX-ostospuisto ei ole yksi yhtenäinen kauppakeskus, vaan useasta suuresta rakennuksesta koostuva liikkeiden keskittymä. Rakennustöiden suunniteltiin alkavan vuodenvaihteessa 2006-2007, ja ostospuisto oli tarkoitus avata vuonna 2007. Keskusksen suunnittelua ja markkinointia varten Citycon ja Skanska perustivat yhteisen markkinointiyhtiön, Retail Park Oy:n. Vuonna 2004 israelilainen Gazit-yhtiö osti enemmistön Cityconista.
Alkuvuonna 2005 Cityconin kiinteistöomistusten arvo oli yli 700 miljoonaa euroa. Toukokuussa se laajensi toimintaansa ulkomaille ostamalla 75 prosenttia Åkersbergan kauppakeskuksesta Tukholman koillispuolelta. Kaupan arvo oli runsaat viisi miljoonaa euroa. Syyskuussa 2005 Citycon osti kolme liikekeskusta suur-Tukholman alueelta. Kaupan arvo oli yli 27 miljoonaa euroa. Cityconilla oli 18 kauppakeskusta Suomessa ja yksi Virossa.
Tammikuussa 2006 Citycon osti Kouvolasta Kauppakeskus Valtarin sekä loput 26 prosenttia vantaalaisesta Kauppakeskus Myyrmannista. Kauppojen arvo oli yhteensä noin 37 miljoonaa euroa. Kesäkuussa Citycon osti kahvi- ja mausteyhtiö Pauligilta Helsingin Vuosaaresta kauppakeskus Columbuksen 80 miljoonalla eurolla.
Kesäkuussa 2007 Citycon osti toisen virolaisen kauppakeskuksensa, Tallinnan Mustamäellä sijaitsevan kauppakeskus Magistralin. Kaupan arvo oli 16,5 miljoonaa euroa. Elokuussa se osti brittiyhtiö Doughty Hansonin hallinnoimilta rahastoilta yhden Suomen suurimmista kauppakeskuksista, Ison Omenan. Kaupan arvo oli on noin 329 miljoonaa euroa.
Historia > Citycon Oyj 2020–

Vuonna 2020 Citycon käynnisti useita kehityshankkeita, esimerkiksi Liljeholmenissa. Huhtikuussa Citycon kertoi vapauttavansa kauppakeskuksissaan toimivat ravintola-alan yritykset vuokranmaksusta toukokuun loppuun asti. Marraskuussa Citycon teki  yhteensä 500 miljoonan euron sitovat luottolimiittisopimukset, eli sen likviditeettipuskuri oli useita vuosia. Cityconin nettovuokratuotto laski vuodessa 217,4 miljoonasta 205,4 miljoonaan euroon. Yhtiön hallinnoiman kiinteistöomaisuuden käypä arvo vuoden 2021 lopussa oli noin 4,19 miljardia euroa ja nettovuokratuotto 202,3 miljoonaa euroa. Citycon selvisi ensimmäisestä koronapandemiavuodesta yllättävän pienin vaurioin. Toimitusjohtaja Ball selitti yhtiön onnistumista toimialallaan muun muassa  välttämättömyyshyödykkeitä myyvien vuokralaisten suurena osuutena ja toimimista Pohjoismaissa, jotka onnistuivat pandemian hallinnassa. Keskusten kävijämäärät laskivat 12 prosenttia mutta keskiostosten arvo kasvoi 16 prosenttia.
Helmikuussa 2021 Citycon kertoi myyvänsä kolme Tukholman alueella sijaitsevaa kauppakeskusta Niamille. Se sai Tumba-, Högdalen- ja Fruängen-keskusten myynnistä 147 miljoonaa euroa.  Vuonna 2021 kiinteistökauppoja tehtiin yhteensä yli 250 miljoonan euron arvosta.
Alkuvuonna 2022 Citycon myi kiinteistöjään 150 miljoonan euron arvosta, esimerkiksi kauppakeskus Columbuksen Helsingin Vuosaaresta. Helmikuussa Citycon osti läheltä Kistan keskustaa 200 tulevaa asuntoa.
Kauppakeskukset

Vuonna 2021 Citycon omisti 38 kauppakeskusta, joista 18 sijaitsi Norjassa, kymmenen Suomessa, kuusi Ruotsissa, kaksi Virossa ja kaksi Tanskassa. Lisäksi se hallinnoi kymmentä kauppakeskusta Norjassa.
Citycon on keskittynyt kaupunkimaisiin päivittäistavaravetoisiin ja hyvien joukkoliikenneyhteyksien varrella sijaitseviin pohjoismaisiin kauppakeskuksiin, eli monikäyttöisiin kaupunkikeskuksiin, jotka ovat päivittäistavaravetoisia, mutta tarjoavat myös julkisia palveluita ja kauppakeskusten yhteyteen rakennettuja asuntoja. Esimerkiksi keväällä 2022 avatun Espoonlahden Lippulaivan yhteyteen on tulossa merkittävä määrä asuinkiinteistöjä. Kyseessä on ensimmäinen kerta, kun Citycon rakennuttaa vuokra-asuntoja.  Asuinrakentamishankkeita on suunnitteilla myös Tikkurilassa ja Myyrmäessä. Ruotsalaisessa Kista Galleriassa on asuntoja, jotka siirtyivät Cityconin omistukseen kauppakeskuksen oston yhteydessä.
Keväällä 2021 Citycon kertoi haluavansa pudottaa vähittäiskaupan osuuden vuokratuloista silloisesta 81 prosentista 60 prosenttiin ja nostaa asuin- ja toimitilojen osuutta. Asuntokehitysmahdollisuuksia oli noin puolessa sen omistamista kauppakeskuksista.
Kauppakeskukset > Suomessa

Cityconilla oli kauppakeskuksia vuonna 2024:
| --- | --- |
 Espoossa Heikintori, Iso Omena ja Lippulaiva  Lahdessa Trio  Lappeenrannassa IsoKristiina :  Porissa IsoKarhu  Tampereella Koskikeskus  Vantaalla Myyrmanni ja Isomyyri
Kauppakeskukset > Norjassa

Muihin Cityconin markkinoihin verrattuna Norjassa on vahvempi ostovoima, kauppakeskukset ovat paikallisempia ja pienempiä kuin Suomessa ja Ruotsissa. Niissä ei ole myöskään yhtä paljon kahviloita ja ravintoloita.
Vuonna 2021 Cityconilla oli Norjassa 18 kauppakeskusta:
| --- | --- |
 Bergenissä Oasen Senter  Drammenissa Buskerud Storsenter ja Magasinet Drammen  Elverumissa Kremmertorget  Fredrikstadissa Torvbyen  Hortenissa Sjøsiden  Kongsvingerissa Kongssenteret :  Oslossa Kolbotn Torg, Liertoppen, Linderud Senter, Stovner Senter ja Trekanten Senter  Porsgrunnissa Down Town  Sarpsborgissa Stopp Tune ja Storbyen  Skienissä Herkules  Stavangerissa Kilden Senter  Trondheimissä Solsiden
Kauppakeskukset > Ruotsissa

Muihin Cityconin markkinoihin verrattuna Ruotsissa on selvästi enemmän kansainvälisiä ketjuja. Vuonna 2021 Cityconilla oli Ruotsissa kuusi kauppakeskusta Göteborgissa Mölndal Galleria ja Stenungsundissa Stenungstorg Centrum. Tukholmassa sillä on kolme omaa kauppakeskusta: Jakobsbergs Centrum, Liljeholmstorget Galleria ja Åkersberga Centrum sekä Kista Galleria, jonka se omistaa puoliksi Canada Pension Plan Investment Boardin (CPPIB) kanssa.
Kauppakeskukset > Tanskassa

Vuonna 2020 Cityconilla oli Tanskassa kaksi kauppakeskusta: Albertslund Centrum Kööpenhaminassa ja Strædet Køgessa.
Kauppakeskukset > Virossa

Virossa suomalaisturistien vaikutus myyntiin on merkittävä. Vuonna 2020 Cityconilla oli Virossa kaksi kauppakeskusta, kumpikin Tallinnassa: Kristiine Keskus ja Rocca al Mare.
Organisaatio

Cityconin pääomistaja on israelilainen Gazit-Globe, joka omisti marraskuussa 2020 noin 49 prosenttia osakkeista.
Yhteiskuntavastuu

Vuonna 2020 kauppakeskus Trio sitoutui vähentämään oman toimintansa kasvihuonekaasupäästöjä. Citycon aikoi pienentää hiilijalanjälkeään kaikissa kauppakeskuksissaan, ja sen tavoitteena oli, että kaikki sen kauppakeskukset olisivat hiilineutraaleja vuoteen 2030 mennessä.  Keväällä 2022 avattava Lippulaiva toimii Cityconin kiinteistökehitysjohtaja Risto Sepon mukaan alusta alkaen energiankulutuksen osalta hiilineutraalisti. Rakennuskompleksin lämmityksessä ja jäähdytyksessä hyödynnettään geoenergiaa, lämpöpumppuja, aurinkoenergiaa ja ylijäämälämpöä.
Tunnustuksia

Vuonna 2014 Trio voitti Vuoden Kauppakeskusteko -kilpailun nuorten erityisellä huomioimisella. Triossa oli Suomen ainoa kauppakeskukseen pysyvästi sijoitettu nuorisotila ja nuorisokasvatusjärjestö Nuorten Palvelu ry:n kanssa oli toteutettu koulutus. Koulutuksessa järjestyksenvalvojat, liikkeiden henkilökunta ja kauppakeskusjohto miettivät, miten yhteiseloa nuorten kanssa voisi kehittää. Samanlainen koulutus pidettiin myös Espoontorilla, Myyrmannissa, Koskikeskuksessa ja Turun Forumissa.
Vuonna 2016 Suomen Kauppakeskusyhdistys palkitsi IsoKristiinan laajennushankkeen ja palvelutarjonnan monipuolistamisen vuoden kauppakeskustekona.
Vuonna 2019 kansainvälinen kauppakeskusyhdistys ICSC valitsi Cityconin omistaman Ison Omenan laajennuksen vuoden parhaaksi erittäin isojen kauppakeskusten kilpailusarjassa. Iso Omena palkittiin myös vastuullisuuteen liittyvällä ReSource-palkinnolla. ICSC ei ollut aiemmin palkinnut suomalaista kauppakeskusta.
Aiheesta muualla

Citycon Oyj (englanniksi, suomeksi)
Pörssitieto: Cityconin osake- ja pörssihistoriaa
Koskikeskus vuonna 2017
Myyrmäkitalo ja Myyrmanni helmikuussa 2020
Iso Omena -kauppakeskus maaliskuussa 2019
Rocca al Mare -kauppakeskus
Esko Järvelä Epic Male Band

Esko Järvelä Epic Male Band on vuonna 2012 perustettu suomalainen folkrock-yhtye. Ensimmäisen levynsä yhtye julkaisi vuonna 2013, ja levy päätyi World Music Charts Europe -listalla vuoden 2014 parhaaksi pohjoismaiseksi levyksi. Yhtyeen musiikkia on luonnehdittu myös progressiiviseksi hard-folkiksi. Yhtyeen keulahahmo on viulisti Esko Järvelä. Akustista kitaraa soittaa Anssi Salminen, sähkökitaraa Jani Kivelä, rumpuja Janne Mathlin ja bassoa Juho Kivivuori. Yhtye on keikkaillut pääasiassa Suomessa. Kesällä 2015 yhtye teki ensimmäiset kansainväliset esiintymisensä Shetland Folk Festivaaleilla Britanniassa ja Guinness Irish Festivaaleilla Sveitsissä. Yhtye julkaisi toisen levynsä Rye Groove vuonna 2015. Molemmat levytykset ilmentävät pyrkimystä yhdistää musiikkityylejä ja rikkoa genrerajoja, ja siksi yhtyeen musiikkityyliä on vaikea määrittää. Suomessa yhtye on esiintynyt vuosina 2015–2016 muun muassa Kaustisen kansanmusiikkijuhlilla, Espoon Juurijuhlilla ja Taiteiden yössä Tuusulassa.
Aiheesta muualla

Yhtyeen virallinen sivusto (Arkistoitu – Internet Archive)
Fara Olivana con Sola

| Fara Olivana con Sola |
| --- | --- |
 San Lorenzon kirkko, Sola
 vaakuna
 Fara Olivana con Sola
 Koordinaatit: 45°29′46″N, 9°45′0″E 
Valtio:   Italia
Alue:  Lombardia
Maakunta:  Bergamo
Pinta-ala:  
 – Maa:  5,04  km²
Korkeus:  107 (101-113)  m
Väkiluku (2015):  1 293 
 – Väestötiheys:  256  as./km²
 
 Kunnan kotisivut 
Infobox OKVirheellinen NIMI-arvo: 
Fara Olivana con Sola on kunta Pohjois-Italiassa Bergamon maakunnassa Lombardian alueella. Se sijaitsee noin 30 kilometriä Bergamosta etelään  Seriojoen itärannalla.
Historia

Kaupungin historia ulottuu longobardien aikakaudelle 500- ja 600-luvuille. Ensimmäinen kirjallinen mainita kaupungista on vuodelta 915.
Nähtävyyksiä

Solan kylässä oleva San Lorenzon kirkko on alkujaan keskiajalta ja yksi alueen vanhimmista kirkoista. Se kuitenkin tuhoutui Seriojoen tulvissa. Nykyisen ulkomuotonsa kirkko sai vuonna 1900.
Eteisvahtimestari

Eteisvahtimestari berliiniläisessä Ohio-Barissa vuonna 1948.
Eteisvahtimestari on henkilö, joka valvoo työkseen esimerkiksi ravintolan tai muun tilan sisäänkäyntiä. Ammatin muita nimityksiä ovat esimerkiksi eteisvahti ja ovivahti. Kaikki näillä nimillä tunnetut ammattinimitykset luokitellaan Suomen lain mukaan järjestyksenvalvojiksi. Myös eteisvahtimestaria tarkoittava sana portieeri juontuu ranskan sanasta portier. Tästä on tullut suomen puhekieleen ja pitkälti myös yleiskieleen sana portsari ja siitä lyhennetty slangimuoto poke.
Usein eteisvahtimestarin työhön liittyy sisään päästettävien asiakkaiden valitseminen esimerkiksi pukeutumisen, päihtymystilan tai käytöksen perusteella. Eteisvahtimestarit myös poistavat häiritsevästi käyttäytyviä asiakkaita yrityksen tiloista.
Aiheesta muualla

Kuvia tai muita tiedostoja aiheesta Eteisvahtimestari Wikimedia Commonsissa
Democrazia è Libertà – La Margherita

Democrazia è Liberta – La Margherita (suom. Demokratia on vapautta-päivänkakkara) oli italialainen keskusta-vasemmistolainen puolue, joka toimi vuosina 2002–2007. Koko sen olemassaolon ajan puolueen puheenjohtaja oli Francesco Rutelli. 14. lokakuuta 2007 puolue yhdistyi tuolloin perustettuun Demokraattiseen puolueeseen.
FreeBASIC

FreeBASIC on 32-bittinen BASIC-kääntäjä Windowsille. Se pystyy kääntämään myös QB-ohjelmia. Ohjelma on komentorivipohjainen. FreeBASIC on julkaistu GNU GPL -lisenssillä  eli se on vapaa ohjelmisto.
FreeBASIC pystyy kääntämään myös DOS:ille, FreeBSD:lle ja Xbox:lle. Se pystyy tekemään graafisia GUI-ohjelmia ja mm. C/C++ yhteensopivia kirjastoja. FreeBASIC:ssa on myös C-tyylinen esikääntäjä.
Aiheesta muualla

FreeBASIC:n kotisivu (englanniksi)